# San Antonio

**San Antonio**|  **Lidnanznam**  |  **Flag**  |
| Valdkund
  | Amerikan Ühtenzoittud Valdkundad |
| Eläjiden lugu (2024)
  | 1,513,974 ristitud |
| Pind
 | 1,307,00 km² |
|  |
| Pämez'
  | Ron Nirenberg (kezaku 2017—) |
| Telefonkod
 | +1−210 |
| Aigvö
 | tal'vel UTC−6, kezal UTC−5 |

Lidnan kart (2014)
**San Antonio** (mugažo anglijan i ispanijan kelil, anglijan virkand [ˌsæn ænˈtoʊnioʊ]) om AÜV:oiden lidn Tehas-štatan suves. Se om štatan kahtenz' lidn (Hjustonan jäl'ghe) i federacijan seičemenz' lidn eläjiden lugun mödhe, om Beksar-ümbrikon administrativižeks keskuseks.

Meksikan generaline konsuluz sijadase lidnas.

## Istorii

Amussai indejalaižiden pajaija-heim eli täs da nimiti tahondad *Janaguana* — «verestajad veded». Vl 1691 ispanijalaižiden missii tuli neche tahondha ph. Antonijan Padujalaižen päiväl (13. kezaku), nimitihe pühämehen mödhe tahondad da joged-ki.

Eländpunktan aluz om pandud vn 1718. Aigan mändes ühtištadihe lähižid missijoid da Alamo-lidnust da anttihe lidnan oiktusid vn 1837 5. päiväl kezakud. Vl 1877 raudte tuli lidnha.

## Geografijan andmused

Lidn sijadase San Antonio-jogen randoil (Meksikan lahten bassein) da sen oiktan Medin-ližajogen hural randal (angl.: *Medina River*), 198 m ü.m.t. keskmäižel korktusel. Lidnan ühthine pind om 1307 nellikkilometrad, sidä kesken vezi otab 14,98 km². Matkad štatan Ostin-pälidnhasai om 100 km pohjoižpäivnouzmha orhal, raudtel vai avtoteidme.

Klimat om subtropine räk, valdmeren valatoitusenke, päivoikaz, kezal eriližešti. Voden keskmäine lämuz om +20,9 C°, kezakun-sügüz'kun +26,6..+29,7 C°, tal'vkun-uhokun +11,2..+13,5 C°. Ekstremumad oma −18 C° (viluku) i +44 C° (sügüz'ku). Kezaaigan minimum om +5 C° (sügüz'ku), tal'vaigan maksimum om +38 C° (uhoku). Ei voi panda halad semendkus-sügüz'kus. Paneb sadegid 823 mm vodes, enamba semendkus-kezakus (83..112 mm kus) i sügüz'kus-redukus (95..99 mm kus), toižil kuil 44..61 mm kus. Läz ei olele lunt, paneb lunt üht päiväd koumes vodes. Keskmäine relätivine nepsuz vajehtase 64..70 % röunoiš voden aigan.

## Tobmuz

Beksar-ümbrikon kart (2008), San Antonio om ozutadud rusttal mujul
San Antonio jagase nell'toštkümneks lidnanlaptaks, ned alajagasoiš rajonikš.

Lidnan tobmuden pämez' om mer (angl.: *mayor of the City of San Antonio*). Valitas händast kahteks vodeks, strokuiden lugu om röunatud nell'-lugul. Edeline mer om Aivi Teilor (*Ivy Taylor*, heinku 2014 — kezaku 2017).

## Eläjad

Vn 2010 AÜV:oiden rahvahanlugemižen mödhe lidnan eläjiden lugu oli 1,327,407 ristitud, heišpäi 63,2 % ispaniženke vai latinamerikaiženke augotižlibundanke, vn 2021 — 1,434,625 ristitud. Kaik 1,511,946 eläjad oli lidnas vl 2017, sil aigal ristitišt oli i om nügüd' kaikiš suremb. Läz 2,6 mln ristituid elädas ezilidnoidenke (2020), lidnaglomeracii otab 24. sijad valdkundas.

Augotižlibundan mödhe (lidnan eläjad vl 2020): latinamerikalaižed i ispanijalaižed — 63,9 %, evropalaižed — 23,4 % (ispanijalaižita), afroamerikalaižed — 6,5 %, azijalaižed — 3,2 %, indejalaižed — 1,2 %, segoitadud augotižlibundanke — 2,3 %.

San Antonio om järedaks openduzkeskuseks, läz 100 tuhad openikoid 31 üläopendusen aluzkundas. Sen ližaks, AÜV:oiden armijan medicinine openduzkeskuz pästab 24 tuhad specialistoid vodes.

## Ižanduz

Lidnan kogosüdäiprodukt oli 121 mlrd US$ vl 2018.

San Antonio šingotase sodategemišton kompleksal, kivivoin ümbriradmižel, avtosauvomižen edheotandoil, tervhudenkaičendan keskusil, turizmal. Läz 20 mln turistoid tuldas lidnha joga vodel, päine mel'heižtaho om Tehasan ripmatomuden sandan Alamo-lidnuz-simvol. Nacionaližiden kollkeskusiden sijaduz.

Nened järedad kompanijad rahvahidenkeskeižes *Fortune 500*-nimikirjutesespäi baziruišoiš lidnas: Valero Energy Corp (kivivoinümbriradmine), Andeavor (vai Tesoro Petroleum Corp edel vn 2018 redukud, nügüd' Marathon Petroleum-kompanijan pala, kivivoinümbriradmine), USAA (sodamehiden banking i varmituz), iHeartMedia (media, radiooigendused), NuStar Energy (kivivoin da gazan transportiruind). Mugažo järed privatine H-E-B Grocery Company (sömän supermarketoiden verk) om päfateranke täs.

## Transport

Avtobusad oma kundaližeks transportaks lidnas. Tramvain kaks' jonod ratas lidnan keskuzpalas. Kaik om 219 km velotehuzid, velosipedoiden kortoman verk šingotase vspäi 2010.

Rahvahidenkeskeine civiline *San Antonio*-lendimport (*SAT / KSAT*, 10,3 mln passažiroid vl 2019) sijadase kaks'toštkümnes kilometras pohjoižhe lidnan keskuzpalaspäi. Tehtas reisid AÜV:oiden i Meksikan äjihe surihe lidnoihe.

## Galerei

* Lidnan tobmuden sauvuz (2013)
* Riman katoline kafedraline San Fernando-päjumalanpert', vn 2009 nägu
* Lidnan azjaline keskuz vl 2023
* *Valero Energy Corp*-kompanijan päfater vl 2007
* San Antonion čomamahton muzei (2008, ende oludentegim)
* Rahvahidenkeskeine *San Antonio*-lendimport vl 2009

## Homaičendad

## Irdkosketused

* Lidnan tobmuden oficialine sait (*sanantonio.gov*). (angl.)

|  |  |  |
| --- | --- | --- |
|  | **AÜV:oiden järedad lidnad** |  |
| Enamba 3 mln. eläjid | Los Andželes | Nju Jork |
| 1—3 mln. eläjid | Čikago | Dallas | Filadel'fii | Finiks | Hjuston | San Antonio | San Diego | San Hose |
| 750 tuh. eläjid — 1 mln. | Džeksonvill | Fort Uert | Indianapolis | Kolumbus | Ostin | San Francisko | Šarlott |
| Enamba 500 tuh. eläjid | Al'bukerke | Baltimor | Boston | Denver | Detroit | El' Paso | Fresno | Las Vegas | Luisvill | Memfis | Miluoki | Našvill | Oklahoma Siti | Portlend | Sakramento | Sietl | Tuson | Vašington |
|  |